《同尧民游灵源庙廖献臣置酒用马陵二字赋诗二》
宋代·黄庭坚

洪河壮观游，太府佳友朋。
春色挽我出，东风如引绳。
昏昏版筑气，王事始繁兴。
大堤如连山，小堤如冈陵。
增卑更培薄，万杵何登登。
忆昨河失道，平原鱼可罾。
田莱人未复，疮大国方惩。
忽念耒耜闲，为民保丘塍。
百县伐鼛出，夜半废曲肱。
吾侪愧禄廪，游衍事鞍乘。
晁子汉公孙，新去司马丞。
出干大农部，才术见嗟称。
我坐广文舍，七年读书灯。
结发入场屋，肯谓河难凭。
尔来触事短，痴甚霜前蝇。
世味极淡薄，不了人爱憎。
惟得一卮酒，尚能别淄渑。
所以对樽俎，未曾闻斗升。
酌我良已多，狂言恐侵陵。
暮云吞落日，归鸟求其朋。
冷官仆马瘦，及门鼓腾腾。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。